CELEX: E2017J0309(01)
Language: mt
Date: 2016-12-12 00:00:00
Title: Id-Deċiżjoni tal-Qorti dwar il-preżentazzjoni u n-notifika ta’ dokumenti proċedurali permezz tal-applikazzjoni e-EFTACourt

9.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/18
            
         ID-DEĊIŻJONI TAL-QORTI
   dwar il-preżentazzjoni u n-notifika ta’ dokumenti proċedurali permezz tal-applikazzjoni e-EFTACourt
   (2017/C 73/09)
   IL-QORTI,
   Wara li kkunsidrat ir-Regoli tal-Proċedura, u partikolarment it-tieni subparagrafu ta’ Artikoli 32(5) tagħhom,
   Billi:
   […] il-Qorti tista’ tistabbilixxi, permezz ta’ deċiżjoni, il-kriterji li skonthom dokument proċedurali trażmess lir-Reġistru b’mezz elettroniku jista’ jitqies li huwa l-oriġinal ta’ dan id-dokument. […],
   IDDEĊIDIET KIF ĠEJ:
   Artikolu 1
   L-applikazzjoni tat-teknoloġija tal-informatika magħrufa bħala “e-EFTACourt”, tippermetti l-preżentazzjoni u n-notifika ta’ dokumenti proċedurali b’mezzi elettroniċi skont il-kundizzjonijiet stipulati minn din id-Deċiżjoni.
   Artikolu 2
   L-użu tal-applikazzjoni jeħtieġ identifikazzjoni tal-utent u password personali.
   Artikolu 3
   Dokument proċedurali ppreżentat permezz ta’ e-EFTACourt għandu jitqies li huwa l-oriġinal ta’ dan id-dokument għall-fini tal-ewwel subparagrafu tal-Artikolu 32(1) tar-Regoli tal-Proċedura meta l-identifikazzjoni tal-utent u l-password tar-rappreżentant jkunu ġew użati biex tiġi effettwata din il-preżentazzjoni. Din l-identifikazzjoni għandha tikkostitwixxi l-firma tad-dokument ikkonċernat.
   Artikolu 4
   Dokument ippreżentat permezz tal-applikazzjoni e-EFTACourt jrid ikun akkumpanjat mill-Annessi msemmija fih u skeda li telenka dawn l-Annessi.
   Ma għandux ikun meħtieġ li jiġu ppreżentati kopji ċċertifikati tad-dokument ippreżentat permezz tal-applikazzjoni e-EFTACourt jew ta’ kwalunkwe Anness tiegħu.
   Artikolu 5
   Dokument proċedurali għandu jiġi meqjus li ġie ppreżentat għall-fini tal-Artikolu 32(2) tar-Regoli ta’ Proċedura fil-ħin tal-validazzjoni tar-rappreżentant tal-preżentazzjoni ta’ dan id-dokument.
   Il-ħin relevanti għandu jkun il-ħin fil-Gran Dukat tal-Lussemburgu.
   Artikolu 6
   Dokumenti proċedurali, inklużi sentenzi u digrieti, għandhom jiġu nnotifikati lir-rappreżentanti tal-partijiet permezz tal-applikazzjoni e-EFTACourt fejn ikunu espressament aċċettaw dan il-metodu ta’ notifika billi jippreżentaw dokument proċedurali permezz ta’ e-EFTACourt.
   Dokumenti proċedurali għandhom jiġu nnotifikati permezz tal-e-EFTACourt dwar Stati li huma partijiet għall-Ftehim dwar iż-Żona Ekonomika Ewropea, l-Awtorità ta’ Sorveljanza tal-EFTA u istituzzjonijiet, korpi, uffiċċji jew aġenziji tal-Unjoni, sakemm dawn ikunu aċċettaw dan il-metodu ta’ servizz.
   Artikolu 7
   Ir-reċipjenti intiżi tad-dokumenti nnotifikati msemmija fl-Artikolu 6 għandhom ikunu notifikati permezz ta’ ittra elettronika ta’ kwalunkwe dokument innotifikat dwarhom permezz ta’ e-EFTACourt.
   Dokument proċedurali għandu jkun innotifikat fil-ħin meta r-reċipjent intiż (ir-rappreżentant jew l-assistent tiegħu) jitlob aċċess għal dan id-dokument. Fin-nuqqas ta’ kwalunkwe talba għal aċċess, id-dokument għandu jitqies li jkun ġie nnotifikat fl-għeluq tas-seba’ jum wara l-jum li fih in-notifika elettronika tkun intbagħtet.
   Fejn parti tkun irrappreżentata minn iktar minn aġent jew avukat wieħed, il-ħin li jittieħed kont tiegħu fl-istima ta’ limiti ta’ żmien għandu jkun il-ħin meta tkun saret l-ewwel talba għall-aċċess.
   Il-ħin relevanti għandu jkun il-ħin fil-Gran Dukat tal-Lussemburgu.
   Artikolu 8
   Ir-Reġistratur għandu jfassal il-kundizzjonijiet għall-użu ta’ e-EFTACourt u jassigura li jkunu osservati. Kwalunkwe użu ta’ e-EFTACourt li jmur kontra dawn il-kundizzjonijiet jista’ jirriżulta fid-diżattivazzjoni tal-kont ikkonċernat.
   Il-Qorti għandha tieħu l-passi meħtieġa sabiex tipproteġi l-e-EFTACourt minn kwalunkwe abbuż jew użu malizzjuż.
   Utenti għandhom jiġu nnotifikati permezz ta’ ittra elettronika bi kwalunkwe azzjoni meħuda skont dan l-Artikolu li timpedihom milli jużaw il-kont tagħhom.
   Artikolu 9
   Din id-deċiżjoni għandha tidħol fis-seħħ ġurnata wara l-pubblikazzjoni tagħha fis-Suppliment taż-ŻEE ta’ Il-Ġurnal Uffiċjali tal-Unjoni Ewropea.
   
      Lussemburgu, 12 ta’ Diċembru 2016.